钦定古今图书集成/方舆汇编/职方典/第1281卷 > 《道州文宣王庙碑记》前人
## 钦定古今图书集成/方舆汇编/职方典/第1281卷 > 《道州文宣王庙碑记》前人

谨案某年月日，儒师河东薛公伯高，由尚书刑部郎
中为道州。明年二月丁亥，公用牲币祭于先圣文宣
王之庙。漏未尽三刻，公元冕以入，就位于庭，惕焉“深
惟夫子之祀，爰自京师太学，遍于州邑，遐阔僻陋，咸
用斯时。致奠展诚，宿燎设悬樽俎，旗章粲穆，布列周
天之下。鸣呼！夫子之道，闳肆尊显，二帝三王，其无以”
侔大也。然其堂庭卑陋，椽栋毁坠，曾不及浮图《外说》，
克壮厥居。水潦仍至，岁加荡沃。公蹙然不宁，若罔获
承。既祭而出，登墉以望，爰得美地，丰衍端夷，水环以
流，有頖宫之制。是日树表列位，由礼考宜，然后节用
以制货财，乘时以僦功役，逾年而克有成。庙舍峻整，
阶序廓大，讲肄之位，师儒之室，立廪以周食，圃畦以
毓蔬，权其子母，嬴且不竭。由是邑里之秀民感道怀
和，更来门下，咸愿服儒衣冠，由公训程。公摄衣登席，
亲释经旨，丕谕本统。父庆其子，长励其幼，化用兴行，
人无诤讼。公又曰：“夫子称门弟子，颜回为庶几。”其后
从于陈蔡，亦各有号，言出一时，非尽其徒也。于后失
厥所谓，妄异科第，坐祀十人以为哲，岂夫子志哉？余
案《月令》则曰：“释奠于先圣先师，国之故也。”乃立夫子
像，配以颜氏，笾豆既嘉，笙镛既成。九年八月丁未，公
祭于新庙。退考疑义，合以燕飨，万民翼翼，观礼识古。
于是春秋师晋陵蒋坚、易师沙门凝𧦪、助教某、学生
某等来告，愿刻金石，明夫子之道，及公之勤。惟夫子
极于化初，冥于道先，群儒咸称，六籍具存。苟赞其道，
若誉天地之大，褒日月之明，非愚则惑，不可犯也。惟
公探夫子之志，考有国之制，灮施彝典，革正道本，俾
是荒服，移为阙里。在周则鲁侯申，能修頖宫，《诗》有其
歌。在汉蜀守文翁，能首儒学，《史》有其赞。今公法古之
大同于鲁，化人之难侔于蜀。盍铭兹德，以告于史氏
而刻之兹碑。铭曰：荆楚之阳，厥服惟荒；民鲜由仁，帝
降其良。振振薛公，惟德之造。赤旗金节，来莅于道；师
儒咸会，嘉有攸告。吉月丁亥，献于頖宫。庭燎伊煌，有
焕其容。公升于位，心莫不恭。爰念圣祀，遍于海邦；服
冕陈器，州邑攸同。咸忻以欷，思报圣功。卜迁于嘉，惟
吉之逢。畇畇其原，既夷且“大。涣涣其流，实环于外。作
庙有严，昭祀显配。洁兹器用，观礼斯会。布筵伊位，作
廪伊秩。以丰其仪，以壮其室。新宫既成，崇报孔明”，千
古有经。公粹厥诚，邦民之良。弁服是缨，公躬讲论，虔
默以听。公降酬酢，进退齐平。柔肌冶体，莫不充盈。归
懽于心，父子弟兄。钦惟圣王，厥道无涯。世有《颂》辞，益
疚其多。公斯考礼，民感休嘉。从于《鲁风》，祗以咏歌。公
锡于天，眉寿来加。公赉于王，休命是荷。师于辟雍，大
邦以和。侑觞申申，王道式讹。诸儒作诗，思继頖水。丕
扬厥声，以告太史。